Vilhjálmur Egilsson ráðinn rektor Háskólans á Bifröst Stjórn Háskólans á Bifröst hefur ráðið Vilhjálm Egilsson sem rektor háskólans og tekur hann við stjórn skólans frá 1. júlí næstkomandi . Á sama tíma lætur Bryndís Hlöðversdóttir af störfum rektors . Vilhjálmur hefur undanfarin sjö ár verið framkvæmdastjóri Samtaka atvinnulífsins og lætur af þeim störfum fyrir samtökin síðar á árinu . Skagfirðingurinn Vilhjálmur er doktor í hagfræði frá University of Southern California í Los Angeles . Hann var ráðuneytisstjóri í Sjávarútvegsráðuneytinu 2004 - 2006 og sat í Framkvæmdastjórn Alþjóðagjaldeyris-sjóðsins á árinu 2003 . Þar áður sat hann á þingi fyrir Sjálfstæðisflokkinn í Norðurlandskjördæmi vestra frá 1991 - 2003 . Í tilkynningu frá stjórn Háskólans á Bifröst er ráðningu Vilhjálms fagnað og því að fá til liðs við skólann öflugan leiðtoga með yfirgripsmikla þekkingu á Íslensku atvinnulífi og efnahagsmálum og væntir stjórnin mikils af starfi Vilhjálms sem rektors Háskólans á Bifröst . Vilhjálmur Egilsson vill að fram komi að hann er afar þakklátur fyrir þann tíma sem hann hefur átt í Samtökum atvinnulífsins og telur heiður af því að hafa starfað með öllu því fólki sem hann hefur átt samskipti við innan sem utan samtakanna . Hann hlakkar til að takast á við starf rektors Háskólans á Bifröst þar sem hann fær tækifæri til að sinna betur ýmis konar rannsóknum í þágu íslensks atvinnulífs og ennfremur tækifæri til að miðla af þeirri þekkingu á atvinnu - og samfélagsmálum sem hann hefur aflað sér í námi og margvíslegum störfum .